รัฐบาลไทย-ข่าวทำเนียบรัฐบาล-โฆษกรัฐบาลเผย นายกฯ ขอบคุณสมาคมธนาคารไทย-ธปท.-ภาคเอกชน ร่วมมือภาครัฐช่วยเหลือผู้ประกอบการ SMEs ที่ได้รับผลกระทบจากโควิด-19 อย่างต่อเนื่อง ล่าสุดสนับสนุน “มาตรการสินเชื่อ
วันศุกร์ที่ 10 กุมภาพันธ์ 2566
10/02/2566
โฆษกรัฐบาลเผย นายกฯ ขอบคุณสมาคมธนาคารไทย-ธปท.-ภาคเอกชน ร่วมมือภาครัฐช่วยเหลือผู้ประกอบการ SMEs ที่ได้รับผลกระทบจากโควิด-19 อย่างต่อเนื่อง ล่าสุดสนับสนุน “มาตรการสินเชื่อ
โฆษกรัฐบาลเผย นายกฯ ขอบคุณสมาคมธนาคารไทย-ธปท.-ภาคเอกชน ร่วมมือภาครัฐช่วยเหลือผู้ประกอบการ SMEs ที่ได้รับผลกระทบจากโควิด-19 อย่างต่อเนื่อง ล่าสุดสนับสนุน “มาตรการสินเชื่อเพื่อการปรับตัว” ขยายวงเงินกู้สูงสุด 150 ล้านบาท เสริมศักยภาพ SMEs รับธุรกิจโลกยุ
วันที่ 10 ก.พ. 66 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ขอบคุณในความร่วมมือของสมาคมธนาคารไทย ธนาคารแห่งประเทศไทย (ธปท.) และภาคเอกชน ในการให้ความช่วยเหลือผู้ประกอบการ SMEs ที่ได้รับผลกระทบจากสถานการณ์การแพร่ระบาดของโควิด-19 อย่างต่อเนื่อง โดยนับตั้งแต่เกิดการแพร่ระบาดของโควิด-19 สมาคมธนาคารไทยได้ร่วมมือกับ ธปท. และหน่วยงานที่เกี่ยวข้องทั้งภาครัฐและเอกชน ให้ความช่วยเหลือผู้ประกอบการ SMEs ที่ได้รับผลกระทบอย่างต่อเนื่อง ทั้งมาตรการสินเชื่อดอกเบี้ยต่ํา (Soft Loan) เพื่อช่วยเหลือเยียวยาผู้ประกอบการในระยะสั้น โดยสามารถช่วยเหลือ SMEs ได้ถึง 7.7 หมื่นราย วงเงินรวม 1.4 แสนล้านบาท มาตรการสินเชื่อฟื้นฟู ให้ความช่วยเหลือ 5.9 หมื่นราย คิดเป็นยอดอนุมัติสินเชื่อกว่า 2.1 แสนล้านบาท มาตรการพักทรัพย์พักหนี้ ให้ความช่วยเหลือ 413 ราย คิดเป็นมูลค่าสินทรัพย์ที่รับโอนราว 5.8 หมื่นล้านบาท รวมถึงมาตรการแก้หนี้อย่างยั่งยืน ที่ช่วยเหลือลูกค้าแก้ไขปัญหาหนี้ได้ตรงจุด ทันการณ์ ซึ่งเป็นส่วนสําคัญในการขับเคลื่อนเศรษฐกิจไทยให้ผ่านวิกฤต มีความพร้อมกลับมาเติบโตได้อย่างยั่งยืน
นายอนุชาฯ กล่าวว่า ล่าสุดประธานสมาคมธนาคารไทยระบุ แม้เศรษฐกิจไทยมีแนวโน้มการฟื้นตัวอย่างต่อเนื่องหลังสถานการณ์โควิด-19 คลี่คลาย แต่การแพร่ระบาดของโควิด-19 ที่ยาวนาน เป็นปัจจัยเร่งให้เกิดบริบทโลกใหม่ (New Normal) ที่ส่งผลต่อพฤติกรรมผู้บริโภคและทิศทางการดําเนินธุรกิจที่เปลี่ยนแปลงไป ธปท. และสมาคมธนาคารไทย ตระหนักถึงความสําคัญของการปรับตัวในช่วงการเปลี่ยนผ่านทางเศรษฐกิจ เพื่อรับกับทิศทางธุรกิจในอนาคต จึงได้ร่วมมือกับหน่วยงานภาครัฐ และภาคเอกชนออกมาตรการ “สินเชื่อเพื่อการปรับตัว” ต่อยอดจากสินเชื่อฟื้นฟู ภายใต้ พ.ร.ก.การให้ความช่วยเหลือและฟื้นฟูผู้ประกอบธุรกิจที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2564 (พ.ร.ก.ฟื้นฟูฯ) เพื่อสนับสนุนผู้ประกอบการ SMEs เข้าถึงแหล่งเงินทุนดอกเบี้ยต่ํา สําหรับการลงทุนปรับปรุง พัฒนาและเสริมศักยภาพธุรกิจให้สอดรับกับ New Normal ใน 3 รูปแบบ คือ 1. กระแสเทคโนโลยีดิจิทัล (Digital) 2. การดําเนินธุรกิจที่เป็นมิตรกับสิ่งแวดล้อม (Green) 3. นวัตกรรมแห่งโลกอนาคต (Innovation) ซึ่งเป็นเมกะเทรนด์ธุรกิจของโลก
ทั้งนี้ มาตรการ “สินเชื่อเพื่อการปรับตัว” เป็นทางเลือกที่ดีสําหรับผู้ประกอบการ SMEs เพื่อการลงทุนสร้างขีดความสามารถทางการแข่งขัน ในช่วงที่เศรษฐกิจทยอยฟื้นตัวและทิศทางอัตราดอกเบี้ยอยู่ในช่วงขาขึ้น โดย ธปท. ได้ปรับหลักเกณฑ์ขยายวงเงินกู้สูงสุด 150 ล้านบาท ภายใต้เงื่อนไขอัตราดอกเบี้ย 2 ปีแรก ไม่เกิน 2% ต่อปี และเฉลี่ย 5 ปี ไม่เกิน 5% ต่อปี ขณะที่เงื่อนไขการค้ําประกันยืดหยุ่นขึ้น เพื่อเอื้อต่อการเข้าถึงสินเชื่อและส่งเสริมการลงทุนเพื่อพัฒนาความสามารถในการแข่งขันของ SMEs ไทย สําหรับ SMEs ที่ไม่มีความประสงค์ในการกู้เพื่อลงทุนใหม่ สามารถขอสนับสนุนสภาพคล่องเพื่อหมุนเวียนทั่วไป ผ่านมาตรการสินเชื่อฟื้นฟูที่ยังดําเนินการควบคู่กันได้ ปัจจุบันมีสถาบันการเงินที่ได้จัดทําผลิตภัณฑ์สินเชื่อเพื่อการปรับตัวแล้วจํานวน 16 แห่ง โดยผู้ประกอบธุรกิจที่ประสงค์ขอสินเชื่อเพื่อการปรับตัว สามารถติดต่อสถาบันการเงินได้โดยตรง ดูรายชื่อสถาบันการเงินและศึกษารายละเอียดเพิ่มเติมผ่านเว็บไซต์ของ ธปท. ได้ที่ มาตรการสินเชื่อเพื่อการปรับตัว ภายใต้ พ.ร.ก. ฟื้นฟูฯ (bot.or.th)
“นายกรัฐมนตรียินดีที่สมาคมธนาคารไทยและธนาคารสมาชิก พร้อมสนับสนุนมาตรการสินเชื่อเพื่อการปรับตัว อย่างเต็มกําลัง ทั้งนี้ นายกรัฐมนตรีย้ําว่า SMEs หรือวิสาหกิจขนาดกลางและขนาดย่อมถือเป็นเครื่องจักรสําคัญในด้านเศรษฐกิจของประเทศ ซึ่งทุกหน่วยงานที่เกี่ยวข้องในการทํางานเรื่อง SMEs จะต้องทําให้ SMEs เดินหน้าต่อไปให้ได้ โดยรัฐบาลจะสนับสนุน SMEs ให้เข้าถึงการดูแลช่วยเหลือต่าง ๆ จากภาครัฐให้ได้มากที่สุด” นายอนุชาฯ กล่าว